## Elisa Núñez: “Estem treballant per a solucionar les reivindicacions dels bombers forestals, però en huit mesos no s’arreglen els problemes de huit anys”

*** La titular d’Interior declara que “el 90 % de les unitats de reforç estan autoritzades i els 19 efectius que resten s’incorporaran durant este mes”
* “La resolució de suspensió d’autorització de cremes agrícoles és flexible i es podria modificar si canvien les condicions actuals”
* Anuncia ajudes municipals de 8 milions d’euros per a la planificació i gestió forestal destinades a la prevenció d’incendis forestals**

La consellera de Justícia i Interior, Elisa Núñez, ha afirmat en la roda de premsa posterior al ple del Consell que “les reivindicacions dels bombers forestals són històriques i estem treballant per a donar-los solució en el mínim temps possible, però en huit mesos no podem arreglar els problemes de huit anys”.

Núñez hi ha afegit que “estem creant una estructura en la mercantil SGISE perquè es puga treballar adequadament, dotant de mitjans materials les bases de les unitats de bombers forestals, i des de l’1 d’abril hem contractat les unitats de reforç i ja estan autoritzats el 90 % dels efectius, tan sols en queden 19 que s’acabaran d’incorporar este mes, una vegada se solucionen els tràmits legals i administratius”.

La titular d’Interior ha afirmat que manté amb els sindicats “un diàleg permanent, ja que l’última reunió que vaig mantindre personalment amb ells va ser a la fi de febrer, en el marc del Comité Intercentres, i des d’aleshores la direcció de la mercantil ha mantingut tres trobades més amb els representants dels treballadors”.

D’altra banda, Elisa Núñez s’ha referit a la resolució publicada este dilluns en el *Diari Oficial de la Generalitat Valenciana* (DOGV) sobre la suspensió de l’autorització de cremes agrícoles fins al 15 d’octubre, i ha explicat que es tracta d’“una resolució flexible que permet autoritzar cremes per raons determinades i que respon a unes condicions concretes actuals de notable dèficit de precipitacions, temperatures elevades, vents forts i reiterats, vegetació seca amb baix contingut d’humitat i, per tant, gran quantitat de biomassa que convertix les muntanyes en un polvorí”.

Núñez hi ha afegit que en cas que canvien les actuals condicions es podria modificar la resolució mencionada, i ha posat l’accent que “no es tracta d’una actuació nova, ja que l’any 2023 es van establir fins a quatre resolucions modificant els períodes de crema agrícola”.

La consellera de Justícia i Interior també ha reiterat el compromís del seu departament en matèria de prevenció d’incendis forestals, i ha anunciat la concessió d’ajudes per valor de 7.977.889 euros destinats als ajuntaments per a l’execució d’actuacions incloses en la planificació de prevenció d’incendis forestals i en els instruments tècnics de gestió forestal.

El DOGV ha publicat estes subvencions corresponents al Fons Estratègic Municipal de Prevenció d’Incendis i Gestió Forestal, destinades als municipis que disposen de plans locals de prevenció d’incendis forestals aprovats, que sumen un total de 486, la qual cosa suposa el 94 % dels municipis de la Comunitat Valenciana.

La titular d’Interior ha reiterat que des de l’inici de legislatura “ens ha preocupat la prevenció d’incendis forestals i, en este sentit, estem realitzant grans actuacions i inversions en depòsits hídrics, ramaderia extensiva, establiment de 4.300 hectàrees en tallafocs i 100 quilòmetres de pistes forestals, etcètera”. Finalment, quant al mesurament de l’índex de risc d’incendis forestals, Elisa Núñez ha aclarit que “el Consell ha actuat de manera adequada sobre la base d’un índex propi establit des de l’any 1994 en funció de les característiques de la Comunitat Valenciana i que també calcula l’Agència Estatal de Meteorologia (AEMET)”, i hi ha afegit que “este índex propi és el que utilitzem per a establir el nivell de preemergència de risc d’incendis forestals, i durant el cap de setmana passat des d’AEMET el nivell que se’ns va marcar va ser l’1”.

Fecha: 16/04/2024